钦定古今图书集成/历象汇编/岁功典/第046卷 > 中吕四月启 梁昭明太子
## 钦定古今图书集成/历象汇编/岁功典/第046卷 > 中吕四月启 梁昭明太子

节届朱明，晷锺丹陆。依依耸盖，俱临帝女之桑；郁郁
丹城，并挂陶潜之柳。梅风拂户牖之内，麦气拥宫阙
之前。敬想足下声闻九皋，诗成七步。涵蚌胎于学海，
卓尔超群；蕴《鹊扺》于文山，俨然孤秀。但某穷途异县，
岐路他乡，非无阮籍之悲，诚有杨朱之泣。每遇秋风
振响，鹑惊子夏之衣；夜月流辉，鹊绕将军之树。既乖
连璧之契，终隔断金之情。中心藏之，卑诚至矣。今因
去雁，聊寄刍荛。如遇回鳞，希垂玉翰。